គ្រួសារ​ចាត់​ទុក​ការ​ចោទប្រកាន់​«អយុត្តិធម៌» ក្នុង​ករណី​សកម្មជន​បក្ស​ប្រឆាំង​ត្រូវចាប់​ខ្លួន​មិន​ឲ្យ​តវ៉ា​មុខ​ស្ថានទូត​ចិន
នៅ​ក្នុង​ករណី​ពាក់ព័ន្ធ​នឹង​ការ​តវ៉ា​នៅ​ខាង​មុខ​ស្ថានទូត​ចិន​កាល​ពី​សប្តាហ៍​មុន ​អតីត​អនុ​ប្រធាន​ប្រតិបត្តិ​គណបក្ស​សង្រ្គោះ​ជាតិ ​នៅ​ខេត្ត​ត្បូងឃ្មុំ​គឺ​លោក​ ស៊ូ យាន​ត្រូវ​បាន​ចាប់​ខ្លួន​ ដោយសារ​លោក​មាន​បំណង​ឡើង​មក​តវ៉ា​នៅខាង​មុខ​ស្ថានទូត​ចិន។ 
ភ្នំពេញ — តុលាការខេត្តត្បូងឃ្មុំបានចោទប្រកាន់អតីតសមាជិកម្នាក់របស់គណបក្សសង្រ្គោះជាតិ លោក ស៊ូ យាន ដែលមានបំណងមកតវ៉ានៅភ្នំពេញនៅខាងមុខស្ថានទូតចិន កាលពីសប្តាហ៍មុន។ លោក ស៊ូ យាន អតីតអនុប្រធានប្រតិបត្តិរបស់បក្សប្រឆាំងប្រចាំខេត្តត្បូងឃ្មុំ ត្រូវបានចាប់ខ្លួនកាលពីថ្ងៃទី២២ ខែតុលា មួយថ្ងៃមុនខួប២៩ឆ្នាំនៃកិច្ចព្រមព្រៀងសន្តិភាពទីក្រុងប៉ារីស២៣ខែតុលា។ លោកមានបំណងឡើងមកភ្នំពេញដើម្បីតវ៉ានៅថ្ងៃនោះ ប៉ុន្តែលោកត្រូវបានសមត្ថកិច្ចចាប់ខ្លួន។ លោកសំ សុគង់ មេធាវីរបស់លោកមានប្រសាសន៍ថា លោក ស៊ូ យាន អាយុ៤៥ឆ្នាំត្រូវបានចោទប្រកាន់ពីបទ«ញុះញង់បង្កឲ្យមានភាពវឹកវរធ្ងន់ធ្ងរក្នុងសង្គម» ដែលជាបទចោទមួយត្រូវបានក្រុមសិទ្ធិមនុស្សរិះគន់ថាដើម្បីបំបិទសំឡេងក្រុមជំទាស់។ លោកបន្តថាការចាប់ខ្លួនកូនក្តីរបស់លោកមានអង្គហេតុពាក់ព័ន្ធនឹងការចែកអាវយឺតដល់ប្រជាពលរដ្ឋដើម្បីចូលរួមបាតុកម្មនៅថ្ងៃ២៣ តុលាការ ទទួលបានលុយដែលគេផ្ញើឲ្យតាមប្រព័ន្ធវេលុយវីង និងការប្រមូលមនុស្សមកតវ៉ានៅរាជធានីភ្នំពេញថ្ងៃទី២៣ ខែតុលា ដែលជាខួប២៩ឆ្នាំនៃកិច្ចព្រមព្រៀងសន្តិភាពទីក្រុងប៉ារីស។ លោកមានប្រសាសន៍ថា៖ «ទីមួយគាត់មានអាវយឺតអរគុណសន្តិភាពហ្នឹង ហើយគាត់បានយកជូនប្រជាពលរដ្ឋនៅស្រុកត្បូងឃ្មុំហ្នឹងពាក់។ ហើយទីពីរទាក់ទងនឹងវិក្ក័យបត្រវីងហ្នឹង មិនដឹងគេបានមកពីណា គេយកមកបង្ហាញគាត់»។ ភរិយារបស់លោកស៊ូ យានគឺអ្នកស្រី ស្រី ស៊ាត អាយុ៣៣ឆ្នាំបានចាត់ទុកការចាប់ខ្លួន និងការចោទប្រកាន់ស្វាមី ជារឿងអយុត្តិធម៌។អ្នកស្រីដែលមានកូន៣នាក់មានប្រសាសន៍ថា ស្វាមីត្រូវបានចាប់ខ្លួនពេលធ្វើដំណើរតាមម៉ូតូជាមួយអ្នកស្រី កាលពីថ្ងៃទី២២ ខែតុលា ហើយលោកត្រូវបាននគរបាលទះមួយដៃ ចំសៀតផ្កាផងដែរ។ អ្នកស្រីមានប្រសាសន៍ថា៖ «ចាប់ប្តីខ្ញុំ ប្តីខ្ញុំក្រាញអត់ចូលឡាន។ ដល់ពេលអត់ចូលឡានអ៊ីចឹងទៅ គេទះគាត់មួយដៃ ទះគាត់មួយដៃចំសៀតផ្កា»។ អ្នកស្រីបន្តថា ស្វាមីធ្លាប់ជាប់ពន្ធនាគារប្រមាណមួយឆ្នាំរួចមកហើយ ហើយត្រូវបានដោះលែងកាលពីខែមេសាឆ្នាំ២០២០។ អ្នកស្រីបញ្ជាក់ថា៖ «ខ្ញុំយល់ថាអយុត្តិធម៌សម្រាប់ប្តីខ្ញុំណាស់។ ចង់បញ្ចេញមតិអីតាមដានរហូត»។ អ្នកនាំពាក្យរបស់សាលាដំបូងខេត្តត្បូងឃ្មុំ លោក ថេង ជាង មានប្រសាសន៍ថា  លោកចាំសួរនាំចៅក្រមជាមុនសិន មុននឹងឆ្លើយតបនឹងសំណួររបស់VOA។ កាលពីថ្ងៃច័ន្ទ លោកនាយករដ្ឋមន្រ្តី ហ៊ុន សែន មានប្រសាសន៍ថា ថ្នាក់ដឹកនាំរបស់គណបក្សសង្រ្គោះជាតិដែលនៅក្រៅប្រទេសបានបញ្ជាឲ្យតវ៉ានៅមុខស្ថានទូតចិន ដោយមានការផ្ញើប្រាក់ឲ្យប្រជាពលរដ្ឋធ្វើដំណើរតាមខេត្តឡើងមកតវ៉ានៅភ្នំពេញ។ ការតវ៉ានៅខាងមុខស្ថានទូតចិន កាលពីសប្តាហ៍មុន ក៏នាំឲ្យប្រជាពលរដ្ឋ៣នាក់ផ្សេងទៀត ត្រូវបានចាប់ខ្លួន ហើយតុលាការរាជធានីភ្នំពេញក៏បានសម្រេចឃុំខ្លួន ដោយចោទពួកគេពីបទ«ញុះញង់បង្កឲ្យមានភាពវឹកវរធ្ងន់ធ្ងរដល់សន្តិសុខសង្គម»។ ពួកគេទាំង៣នាក់នោះមានឈ្មោះ លោកតុន និមល អតីតក្រុមប្រឹក្សាគណបក្សសង្គ្រោះជាតិនៅសង្កាត់ដើមមៀន ក្រុងតាខ្មៅ អ្នកស្រីលឹម សាន អតីតក្រុមប្រឹក្សាគណបក្សសង្គ្រោះជាតិនៅឃុំកំពង់ស្វាយ ស្រុកកៀនស្វាយ ខេត្តកណ្តាល និងអ្នកស្រីយ៉យ ស្រីមុំ ជាអ្នកគាំទ្រគណបក្សសង្គ្រោះជាតិក្នុងស្រុកកោះធំ ខេត្តកណ្តាល។ នៅក្នុងសេចក្តីថ្លែងការណ៍មួយចេញផ្សាយនៅថ្ងៃពុធនេះអង្គការសិទ្ធិមនុស្សអន្តរជាតិ(Human Rights Watch)ដែលមានមូលដ្ឋាននៅសហរដ្ឋអាមេរិក បានលើកឡើងថា អាជ្ញាធរកម្ពុជាបានគំរាមយាយី និងចាប់ចងសកម្មជន ដែលមានបំណងចូលរួមតវ៉ានៅថ្ងៃទី២៣ ខែតុលា។ អង្គការនេះបញ្ជាក់ថាបច្ចុប្បន្ននេះ សកម្មជនបក្សប្រឆាំងជាង៣០នាក់ កំពុងជាប់ឃុំក្នុងពន្ធនាគារ ដោយសារការចោទប្រកាន់ដែលមានចរិតនយោបាយ។ គួរបញ្ជាក់ថានៅមុនការតវ៉ានៅខាងមុខស្ថានទូតចិនលោកនាយករដ្ឋមន្ត្រី ហ៊ុន សែន បានព្រមានអ្នកមានគម្រោងតវ៉ារួចជាស្រេច ដោយលោកអះអាងថា «កុំមករញ៉េរញ៉ៃ» ក្នុងស្ថានភាពដែលកម្ពុជាកំពុងប្រឈមនឹងគ្រោះទឹកជំនន់ និងជំងឺរាតត្បាតជាសាកលកូវីដ១៩៕